Diari Oficial de la Generalitat Valenciana


Sumari del DOGV 10151, del 11-02-2025 (2025/928)

RESOLUCIÓ de 27 de gener de 2025, per la qual es crea una Secció de l'Institut d'Educació Secundària de l'IES Gilabert de Centelles de Nules, en la localitat de La Vilavella.
------------------------------------------------------------------------------------------------------------------------------------------------------------------------------

### Dades del document

Número de DOGV
:   10601

Data del DOGV
:   11-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/928

CVE
:   DGST-M-1532-117

Data del document
:   27-01-2025

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Mitjançant el Decret 158/1998, de 29 de setembre, del Govern Valencià, es va crear l'Institut d'Educació Secundària Gilabert de Centelles de Nules, amb codi 63841191. Mitjançant l'Orde 10 de novembre de 1998, de la Conselleria de Cultura, Educació i Ciència, es va disposar el funcionament d'este IES, que va iniciar les seues activitats el curs acadèmic 1998-1999.

La Llei orgànica 2/2006, de 3 de maig, d'Educació, establix en el capítol II del títol II que, per a fer efectiu el principi d'equitat en l'exercici del dret a l'educació, les Administracions públiques desenrotllaran accions dirigides a eliminar les barreres que limiten l'accés, presència, participació o aprenentatge de les persones, entorns socials i àmbits territorials que es troben en situació de vulnerabilitat socioeducativa i cultural. Amb este objectiu, les polítiques de compensació reforçaran l'acció del sistema educatiu de manera que s'eviten desigualtats derivades de factors socials, econòmics, culturals, geogràfics, ètnics o d'una altra índole, adoptant-se iniciatives concretes allí on existisca concentració d'alumnat susceptible del suport necessari per a fomentar el seu màxim desenrotllament educatiu i social, en igualtat de condicions amb els altres.

Per este motiu, la Conselleria d'Educació, Cultura, Universitats i Ocupació ha autoritzat amb caràcter provisional des del curs 2021-2022 la impartició dels ensenyaments d'Educació Secundària Obligatòria en el CEIP Don José Alba, en la localitat de La Vilavella, com a mecanisme per a garantir la igualtat d'oportunitats en esta zona rural, dotar-lo d'un servici públic bàsic que evita el desplaçament diari de l'alumnat a la localitat de Nules i facilita la seua permanència en el sistema educatiu en l'Educació Bàsica. Així mateix, es pretenia fomentar la cohesió social d'esta àrea rural revitalitzant el dia a dia del municipi amb l'escolarització en l'etapa d'Educació Secundària Obligatòria del seu alumnat i reduint la bretxa urbanorural que dificulta l'accés a l'educació en condicions d'igualtat i el desenrotllament dels projectes familiars, personals i professionals dels habitants de les zones rurals.

Tenint en compte l'anteriorment exposat i amb la finalitat de donar continuïtat a l'actuació i dotar-la d'un caràcter permanent que oferisca garanties d'estabilitat als diferents sectors de la comunitat educativa, es considera oportuna i necessària la creació d'una Secció d'Educació Secundària de l'IES Gilabert de Centelles de Nules, en la localitat de la Vilavella amb codi de centre 48823664.

El Decret 252/2019, de 29 de novembre, del Consell, de regulació de l'organització i el funcionament dels centres públics que impartixen ensenyaments d'Educació Secundària Obligatòria, Batxillerat i Formació Professional, disposició final primera, establix que la conselleria competent en matèria d'educació podrà crear i suprimir seccions d'IES en les localitats que, per necessitats derivades de la planificació educativa, siga aconsellable, amb l'informe previ del consell escolar municipal; estes seccions dependran d'un IES. L'Orde de 31 de juliol de 1998, de la Conselleria de Cultura, Educació i Ciència, regula les seccions dels instituts d'Educació Secundària.

Així, de conformitat amb la proposta de la Direcció General de Centres Docents i fent ús de les competències que m'atorga l'article 28 de la Llei 5/1983, de 30 de desembre, del Consell,

RESOLC

*Primer*

Es crea, dependent de l'Institut d'Educació Secundària IES Gilabert de Centelles de Nules, amb codi de centre 77309864, la secció següent:

Província: Castelló

Localitat: la Vilavella

Denominació genèrica: Secció d'Educació Secundària

Denominació específica: La Vilavella

Codi del centre: 79754199

Domicili: c/ Racó de foc, s/n

Codi postal: 12418

Composició: 4 unitats d'Educació Secundària Obligatòria

Capacitat: 120 places escolars

*Segon*

La secció inicia les seues activitats en el curs acadèmic 2024-2025. En este curs disposarà de 4 unitats d'Educació Secundària Obligatòria, amb una capacitat màxima de 120 places escolars.

*Tercer*

La plantilla de la Secció d'Educació Secundària IES Gilabert de Centelles de Nules, en la localitat de la Vilavella, en el curs 2024-2025 estarà composta per 16 professors o professores d'Educació Secundària.

*Quart*

La Direcció Territorial d'Educació i Universitats Castelló nomenarà l’equip directiu de la secció, de conformitat amb el que establixen el Decret 252/2019, de 29 de novembre, del Consell, de regulació de l'organització i el funcionament dels centres públics que impartixen ensenyaments d'Educació Secundària Obligatòria, Batxillerat i Formació Professional, i l'Orde de 31 de juliol de 1998, de la Conselleria de Cultura, Educació i Ciència, per la qual es regulen les seccions dels instituts d'Educació Secundària de la Comunitat Valenciana.

*Quint*

La direcció general competent en matèria de centres docents determinarà i gestionarà els fons necessaris per a la posada en funcionament i el manteniment de la secció, i la dotarà amb l'equipament i material didàctic necessaris. A este efecte, la Direcció Territorial d'Educació i Universitats de Castelló emetrà l'oportuna i raonada proposta.

*Sext*

El nombre màxim d'alumnat per unitat s'establirà d'acord amb el regulat d'acord amb el que establixen la normativa bàsica i el Decret 58/2021, de 30 d'abril, del Consell, sobre jornada lectiva del personal docent i nombre màxim d'alumnat per unitat en centres docents no universitaris.

*Sèptim*

S'autoritzen les direccions generals competents en matèria de centres docents, personal docent, règim econòmic i ordenació acadèmica, perquè, en l'àmbit de les seues respectives competències, adopten les mesures necessàries per a l'aplicació i el desenrotllament del que establix esta resolució.

*Octau*

El que establix esta resolució s'inscriurà en el Registre de Centres Docents no universitaris de la Comunitat Valenciana.

*Nové*

Esta resolució entrarà en vigor el dia de la seua publicació en el *Diari Oficial de la Generalitat Valenciana*; no obstant això, els seus efectes acadèmics i administratius s'entenen que fan referència a l'inici del curs 2024-2025.

Contra esta resolució, que posa fi a la via administrativa, es podrà presentar un recurs potestatiu de reposició, o bé plantejar directament un recurs contenciós administratiu, en els terminis i davant els òrgans que s'indiquen a continuació:

a) El recurs de reposició s'haurà d'interposar davant el conseller d'Educació, Cultura, Universitats i Ocupació en el termini d'un mes a comptar a partir del dia següent de ser publicada.

b) El recurs contenciós administratiu s'haurà d'interposar davant el Tribunal Superior de Justícia de la Comunitat Valenciana en el termini de dos mesos a comptar a partir del dia següent de ser publicada.

Tot això conformement al que establixen els articles 112 i següents de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa i sense perjuí que s'utilitze qualsevol altra via que es considere oportuna.

  

València, 27 de gener de 2025

José Antonio Rovira Jover

Conseller d’Educació, Cultura, Universitats i Ocupació